Illum, l-Istitut Ewropew tal-Innovazzjoni u t-Teknoloġija (EIT) qed iniedi sħubija għall-innovazzjoni ġdida, fil-forma ta' Komunità ta' Konoxxenza u Innovazzjoni, b'appoġġ għall-kompetittività u t-tkabbir tas-setturi kulturali u kreattivi u tal-industriji tal-Ewropa. Din is-sħubija l-ġdida se tgħin biex jiġi aċċellerat l-irkupru ta' dawn is-setturi u biex jiġu sfruttati l-opportunitajiet ekonomiċi fl-oqsma tal-arkitettura, tal-patrimonju kulturali, tad-diżinn, tal-moda, tal-films, tal-mużika, tal-pubblikazzjoni, tal-arti tal-ispettaklu u tal-logħob vidjo. Il-Komunitajiet ta' Konoxxenza u Innovazzjoni ikkordinati mill-EIT jistgħu jdumu stabbiliti sa 15-il sena. Permezz tal-Orizzont Ewropa, kważi €300 miljun ta' finanzjament tal-UE huwa disponibbli għaż-żewġ Komunitajiet ta' Konoxxenza u Innovazzjoni ġodda li se jiġu mnedija fil-perjodu ta' finanzjament attwali tal-2021-2027, bil-possibbiltà' li jiġu mobilizzati aktar fondi mis-settur privat u pubbliku. L-ewwel wieħed, il-Komunità ta' Konoxxenza u Innovazzjoni għas-setturi kulturali u kreattivi u tal-industriji, issa se jsir realtà. Il-Kummissarju għall-Innovazzjoni, ir-Riċerka, il-Kultura, l-Edukazzjoni u ż-Żgħażagħ, Mariya Gabriel qalet: “Il-Kultura hija r-ruħ tal-Ewropa. L-industriji kulturali u kreattivi Ewropej għandhom is-setgħa li jtejbu il-ħajjiet, jittrasformaw il-kommunitajiet, joħolqu l-impjiegi u t-tkabbir u joħolqu effett konsegwenzjali f'setturi oħra, fejn jiżguraw li l-Ewropa issir iċ-ċentru tal-innovazzjoni fid-dinja. L-ambizzjoni tagħna hi fil-fatt li nistabbilixxu l-pedamenti għal ekosistema tal-innovazzjoni Ewropea abbażi tal-kultura u l-kreattività. Din is-sħubija l-ġdida tal-EIT se tikkontribwixxi biex tissaħħaħ din l-ambizzjoni. Din se tappoġġja wkoll il-kreattività madwar l-Ewropa u tbiddel il-ħiliet u l-konoxxenza f'innovazzjonijiet avvanzati.” Is-sejħa għal proposti tal-lum timmarka l-bidu tad-9 Komunità tal-EIT, intitolata “Kultura u kreattività” li mistennija tibda mis-sajf tal-2022. Permezz tas-sejħiet għal proposti, l-EIT qed jistieden lis-sħab kollha involuti direttament jew indirettament f'dawn is-setturi, fosthom in-negozju, l-edukazzjoni għolja, l-organizzazzjonijiet ta' riċerka, NGOs, il-bliet u r-reġjuni, biex iressqu l-viżjonijiet u l-proġetti tagħhom li jistimulaw l-innovazzjoni u l-iżvilupp sostenibbli fis-setturi kulturali u kreattivi. L-iskadenza tal-applikazzjonijiet hi l-24 ta' Marzu 2022 u l-EIT se jorganizza serje ta' webinars ta' informazzjoni matul Novembru biex il-partijiet interessati jiksbu aktar informazzjoni dwar is-sejħa għal proposti. Is-sħab magħżula se jitħabbru f'Ġunju 2022. Il-Komunità ta' Konoxxenza u Innovazzjoni ġdida tal-EIT se tħarreġ lill-imprendituri futuri tas-settur permezz ta' programmi ta' edukazzjoni intraprenditorjali, tagħti s-setgħa lin-negozji innovattivi tagħha permezz ta' servizzi għall-ħolqien u l-aċċellerazzjoni, u tipprovdi prodotti u servizzi innovattivi. Din il-komunità l-ġdida għandha wkoll l-għan li tippromwovi l-integrazzjoni tas-setturi kulturali u kreattivi fi strateġiji ta' żvilupp reġjonali u lokali. Permezz tal-mudell tan-negozju tiegħu, li jkopri l-vjaġġ kollu tal-innovazzjoni, minn student sa imprenditur, minn idea sa prodott, u mil-laboratorju sas-suq, mit-tnedija tiegħu fl-2008, l-EIT ħarreġ aktar minn 100,000 student, nieda 1,400 prodott fis-suq u appoġġja 3,800 negozji ġodda li mmobilizzaw €3.9 biljun fondi esterni. L-EIT isaħħaħ il-kapaċità ta' innovazzjoni tal-Ewropa billi jgħin biex jiġu indirizzati l-isfidi globali u billi jsostni t-talent intraprenditorjali biex joħloq tkabbir sostenibbli u impjiegi bi kwalifiki għolja fl-Ewropa. L-EIT huwa korp tal-UE u parti integrali minn Orizzont Ewropa, il-programm Qafas għar-Riċerka u l-Innovazzjoni tal-UE. L-Istitut jappoġġa sħubijiet dinamiċi pan-Ewropej, Komunitajiet ta' Konoxxenza u Innovazzjoni tal-EIT magħmulin minn kumpaniji, laboratorji tar-riċerka u universitajiet ewlenin, li kull wieħed minnhom huwa ddedikat biex isolvi sfida globali urġenti, minn klima sa saħħa sa enerġija rinnovabbli. Flimkien mas-sħab ewlenin tagħhom, il-Komunità tal-EIT toffri: L-EIT huwa l-akbar ekosistema tal-innovazzjoni tal-Ewropa, li tlaqqa' kważi 3,000 sieħeb minn organizzazzjonijiet kummerċjali, tar-riċerka u tal-edukazzjoni ewlenin mifruxin mal-Ewropa f'aktar minn 60 ċentru tal-innovazzjoni f'partijiet differenti tal-Ewropa. L-EIT diġà nieda 8 Komunitajiet ta' Konoxxenza u Innovazzjoni differenti li jkopru s-suġġetti tas-saħħa, dak diġitali, tal-manifattura, tal-mobilità urbana u tal-innovazzjoni klimatika, fost l-oħrajn. Kultura u Kreattività tal-EIT - Sejħa għal proposti 2021 L-Istitut Ewropew tal-Innovazzjoni u t-Teknoloġija Setturi Kulturali u Kreattivi